རྟགས་ཀྱི་འཇུག་པའི་རྣམ་བཤད་མཁས་པའི་དགོངས་རྒྱན།
སྔོན་འཇུག་གང་གིས་གང་ལ་འཇུག་པ་བཤད་པ།	དང་པོ་གང་གིས་འཇུག་པ་དང་གང་ལ་འཇུག་པ་གཉིས་མཉམ་དུ་འཆད་པ་ལ་གཉིས། གང་གིས་གང་ལ་འཇུག་པ་དངོས་དང༌། ཞར་ལ་མི་འཇུག་པ་བཤད་པའོ།། རྩ་བར། གང་ལ་འཇུག་པར་བྱེད་ཅེ་ན།། ཕོ་ནི་ཕོ་དང་མོ་ལ་འཇུག། མོ་ནི་མོ་དང་མ་ནིང་ལ།། ཤིན་ཏུ་མོ་ནི་མ་ནིང་དང༌།། མོ་དང་ཤིན་ཏུ་མོ་ཉིད་ལའོ།། གང་གིས་འཇུག་བྱེད་སྔོན་འཇུག་ལྔ་པོ་དེ་དག་གིས་གང་ལ་འཇུག་བྱའི་མིང་གཞི་གསལ་བྱེད་སུམ་ཅུ་པོ་དེ་དག་ལས་གང་དང་གང་ལ་འཇུག་བྱེད་ཅེ་ན། ཞེས་དྲི་བས་མཚམས་ནས། ལན་གྱིས་བསྙད་པ་ལ། སྤྱིར་སྔོན་འཇུག་ལྔ་པོ་དེ་དག་མིང་གཞི་གསལ་བྱེད་སུམ་ཅུ་ལས། ཀ་ཁ་ག་ང༌། ཅ་ཆ་ཇ་ཉ། ཏ་ཐ་ད་ན། པ་ཕ་བ་མ། ཙ་ཚ་ཛ། ཞ་ཟ་ཡ། ར་ཤ་ས། བཅས་ཉེར་ལྔའི་སྔོན་དུ་འཇུག་ཅིང༌། བྱེ་བྲག་སྔོན་འཇུག་རེ་རེ་བཞིན་མིང་གཞི་གང་དང་གང་ལ་འཇུག་གམ་ཞེ་ན། སྔོན་འཇུག་གི་ཕོ་ཡིག་བ་ནི། མིང་གཞི་ཕོ་ཡིག་ཀ་ཅ་ཏ་ཙ་བཞི་དང༌། མོ་ཡིག་ག་ང་ཇ་ཉ་ད་ན་ཛ་ཞ་ཟ་ར་ཤ་ས་བཅས་བཅུ་གཉིས་བསྡོམས་པས་མིང་གཞི་བཅུ་དྲུག་ལ་འཇུག སྔོན་འཇུག་གི་མོ་ཡིག་འ་ནི་མིང་གཞི་མོ་ཡིག་ག་ཇ་ད་བ་ཛ་ལྔ་དང༌། མ་ནིང་ཁ་ཆ་ཐ་ཕ་ཚ་ལྔ་བཅས་བསྡོམས་པས་བཅུ་ལ་འཇུག སྔོན་འཇུག་གི་ཤིན་ཏུ་མོ་མ་ཡིག་ནི། མིང་གཞི་མ་ནིང་ཁ་ཆ་ཐ་ཚ་བཞི་དང༌། མོ་ཡིག་ག་ཇ་ད་ཛ་བཞི་དང༌། ཤིན་ཏུ་མོ་ང་ཉ་ན་སྟེ་བསྡོམས་པས་བཅུ་གཅིག་ཉིད་ལ་འཇུག་པའོ།། རྟགས་འགྲེས་རབ་གསལ་སྣང་བ་ལས། བརྩེགས་འཕུལ་བ་ཡིག་ཁོ་ནར་ངེས།། དེ་ཡང་མིང་གཞི་ང་ཉ་ན།། ཇ་དང་ཛ་བཅས་ལྔ་པོ་ལ།། ར་མགོ་བྱུང་ཚེ་ལྔ་ཀ་དང༌། ས་མགོ་བྱུང་ཚེ་ང་ཉ་ན།། གསུམ་པོ་ཁོ་ནའི་སྔོན་དུ་འབྱུང༌།། ལ་མགོ་ལྡན་ལ་བས་འཕུལ་སྤོངས།། ཞེས་གསུངས་པ་ལྟར། མགོ་ཅན་གྱི་སྔོན་འཇུག་ཡིན་ན་བ་ཡིག་ཡིན་པས་ཁྱབ། དེ་ཡང་མགོ་ཅན་ཡོད་ན་བ་སྔོན་འཇུག་ཐོབ། མེད་ན་མི་ཐོབ་པའི་མིང་གཞི་ལྔ་སྟེ། ང་ཇ་ཉ་ན་ཛ་རྣམས་སོ།། དེ་དག་ལ་ར་མགོ་སྦྱར་ན། བརྔ། བརྗ། བརྙ། བརྣ། བརྫ། ལྟ་བུ་ལྔ་ཀ་ལ་བ་ཡིག་སྔོན་འཇུག་ཐོབ། ས་མགོ་བྱུང་ཚེ། བསྔ། བསྙ། བསྣ། ལྟ་བུ་གསུམ་ལ་ཐོབ། ལ་མགོ་བྱུང་ཚེ་ལྔ་ཀ་ལ་བ་སྔོན་འཇུག་མི་ཐོབ་ཅེས་པ་འདིའོ།། ཁ་ཅིག ལ་མགོ་ལྡན་ལ་བས་འཕུལ་སྤོངས།། ཞེས་པའི་ཚིག་རིས་ཙམ་ལས་གོ་དོན་མི་ཤེས་པར། བལྟ་དང་བལྡ་ཆོས་ཅན། དེར་ཐལ། དེའི་ཕྱིར། ཟེར་བ་ནི་ལ་མགོ་ལྡན་ལ་བས་འཕུལ་སྤང་སའི་ཁྱད་གཞིའི་མིང་གཞི་གང་དང་གང་ཞིག་ཡིན་པ་མི་ཤེས་པའི་བབ་ཅོལ་གསལ་བྱེད་ཙམ་མོ།། ཡང་འདོགས་ཅན་ཡོད་ན་བ་སྔོན་འཇུག་ཐོབ། མེད་ན་མི་ཐོབ་པ་གཅིག་ཁོ་ན་སྟེ་ར་ཡིག་གོ། དཔེར་ན། བརླ་དང་བརླགས་ལྟ་བུ་སྟེ་ཤེས་སླའོ།། དེས་སྔོན་འཇུག་བ་ཡིག་མིང་གཞི་རྐྱང་པ་བཅུ། མགོ་ཅན་ལྔ༌། འདོགས་ཅན་གཅིག་སྟེ་བསྡོམས་པས་བཅུ་དྲུག་ལ་འཇུག་ཚུལ་ཡང་ཤེས་དགོས་སོ།། འདིར་སྔོན་འཇུག་རྣམས་གང་ལ་འཇུག་པ་བཤད་པ་ནི། དཔའ་བོ་གཡུལ་དུ་འཇུག་པའི་མཚོན་ཆ་དང༌། འབྱོར་ལྡན་ཚོང་ལ་འགྲིམས་པའི་མ་ཟོག་ལྟར་ཅི་བས་ཀྱང་གལ་ཆེ་བས། ཅུང་ཟད་ཁ་གསལ་བའི་ལུགས་སུ་བྱས་ནས་འཆད་ན། དང་པོ་སྔོན་འཇུག་བ་ཡིག་མིང་གཞི་རྐྱང་པའི་དབང་དུ་བྱས་ན། ཀ་ཅ་ཏ་ཙ་ད་ཞ་ཟ་ར་ལ་ཤ་ས། བཅས་བཅུ་ལ་འཇུག འདོགས་ཅན་གྱི་དབང་དུ་བྱས་ན། བཀྱ་བགྱ་བཀྲ་བགྲ་བཀླ་བཟླ་བརླ་བསླ་བཅས་ཡ་བཏགས་གཉིས་དང༌། ར་བཏགས་གཉིས། ལ་བཏགས་བཞི་བསྡོམས་པས་བརྒྱད་དོ།། སྔོན་འཇུག་ག་ཡིག་རྐྱང་འཕུལ་ཁོ་ན་ལ་འཇུག་པ། ཅ་ཉ་ཏ་ད་ན་ཙ་ཞ་ཟ་ཡ་ཤ་ས། བཅུ་གཅིག་ཁོ་ན་ལ་འཇུག སྔོན་འཇུག་ད་ཡིག་རྐྱང་འཕུལ། ཀ་ག་ང་པ་བ་མ། དྲུག་ལ་འཇུག འདོགས་ཅན། དཀྱ་དགྱ་དཔྱ་དབྱ་དམྱ་དཀྲ་དགྲ་དཔྲ་དབྲ། དགུ་ལ་འཇུག སྔོན་འཇུག་འ་ཡིག་རྐྱང་འཕུལ། ཁ་ག་ཆ་ཇ་ཐ་ད་ཕ་བ་ཚ་ཛ། བཅུ་ལ་འཇུག འདོགས་ཅན། འཁྱ་འགྱ་འཕྱ་འབྱ། འཁྲ་འགྲ་འདྲ་འཕྲ་འབྲ། དགུ་ལ་འཇུག སྔོན་འཇུག་མ་ཡིག་རྐྱང་འཕུལ། ཁ་ག་ང་ཆ་ཇ་ཉ་ཐ་ད་ན་ཚ་ཛ། བཅུ་གཅིག་ལ་འཇུག འདོགས་ཅན། མཁྱ་མགྱ་མཁྲ་མགྲ བཞི་ལ་འཇུག བརྩེགས་འཕུལ་བ་ཡིག་ཁོ་ན་ངེས་པའང་གོང་དུ་བཤད་པ་ལྟར་ངེས་དགོས། མགོ་ཅན་གྱི་དབང་དུ་བྱས་ན། བརྐ་བརྒ་བརྔ་བརྗ་བརྙ་བརྟ་བརྡ་བརྣ་བརྩ་བརྫ། བཅས་ར་མགོ་ཅན་བཅུ། བལྟ་བལྡ། བཅས་ལ་མགོ་ཅན་གཉིས། ས་མགོ་ཅན། བསྐ་བསྒ་བསྔ་བསྙ་བསྟ་བསྡ་བསྣ་བསྩ། བརྒྱད། སུམ་བརྩེགས་ཅན། བརྐྱ་བརྒྱ་བསྐྱ་བསྒྱ་བསྐྲ་བསྒྲ་བཅས་དྲུག་སྟེ། བསྡོམས་པས་བརྩེགས་འཕུལ་ཉི་ཤུ་རྩ་དྲུག་ཡོད། མཁས་པ་ལ་ལས། འདོགས་ལ་བརྩེགས་པའི་ཐ་སྙད་མེད།། ཅེས་འདོགས་ཅན་ལ་བརྩེགས་པའི་ཐ་སྙད་མི་སྦྱར་བར་བརྩེགས་པ་ལ་མགོ་ཅན་ཁོ་ནར་ངེས་བཟུང་ནས། འདོགས་ཅན་ལ་སྔོན་འཇུག་སྦྱར་ཚེ་རྐྱང་འཕུལ་གྱི་གྲས་སུ་བརྩི་བར་སི་ཏུས། དུས་ཕྱིས་གངས་ཅན་དུ་བརྡ་དག་གི་སྲོལ་བཏོད་པ་པོ་རྣམས་མགྲིན་གཅིག་ཏུ་ཡ་ར་ལ་གསུམ་གྱི་འདོགས་དང་འབྲེལ་བའི་ཀ་ལ་སོགས་པའི་མིང་གཞིའི་ཡི་གེ་གཉིས་འབྲེལ་ཅན་རྣམས་འཕུལ་བྱེད་གང་གིས་འཕུལ་ཀྱང་རྐྱང་འཕུལ་དུ་བཞེད་སྣང་ཡང༌། ཞིབ་མོར་དཔྱད་ན་དེ་ལྟར་འཐད་པ་མ་ཡིན་ཏེ། སྐབས་འདིར་རྐྱང་པའི་གོ་དོན་སྔོན་འཇུག་གི་འཇུག་ཡུལ་དུ་རྗེས་འཇུག་མི་རྩི་བས་མིང་གཞིའི་ཡི་གེ་རེ་རེ་ཡིན་པ་རྐྱང་པ་དང༌། གཉིས་གསུམ་སྦྲེལ་བ་ཡིན་ན་བརྩེགས་མའི་ཐ་སྙད་དུ་འཇུག་ཅིང༌། འདོགས་ཅན་ཞེས་ཐ་སྙད་ཟུར་དུ་བྱེད་པའང་བརྩེགས་མའི་བྱེ་བྲག་ཉིད་ཡིན་པའི་ཕྱིར། བཀྱེ། བསྲན། བཟླས། བརླན་སོགས་མིང་གཞི་ཉིས་འབྲེལ་ཅན་རྣམས་ལ་རྐྱང་པའི་སྒྲས་བརྗོད་ཚེ་ཐ་སྙད་ལ་རྨོངས་པའི་ངག་ཏུ་འགྱུར། ཞེས་སྐྱོན་འཕངས་མཛད་པ་ནི་དོན་ལ་གནས་པ་ཉིད་དུ་གོ། གལ་ཏེ་སྔོན་གྱི་མཁས་པའི་གསུང་སྒྲོས་མི་ཉམས་པར་བྱ་འདོད་ནས་བརྩེགས་པའི་ཐ་སྙད་མི་སྦྱོར་ནའང༌། དེ་དག་ལ་སྔོན་འཇུག་ཐོབ་ཚེ་རྐྱང་འཕུལ་ལས་འདོགས་འཕུལ་ལྟ་བུའི་ཐ་སྙད་སྦྱར་ན་འཁྲུལ་གཞི་མི་འབྱུང་བའི་ཁྱད་པར་ཡོད་པར་སེམས་སོ།།